R. Kaliňák, podpredseda vlády a minister vnútra SR: (2007-02-08):
Na druhej strane je aj pravda, že táto otázka nepatrí medzi jednoduché a medzi tie, ktoré sa dajú vybaviť šmahnutím čarovného prútika. Je teda, samozrejme, správne, pán poslanec, že ako člen výboru pre verejnú správu a regionálny rozvoj aj týmto spôsobom sa zaujímate o predmetnú problematiku. Na túto otázku však je možno aj z našej strany odpovedať veľmi jednoznačne. Hlavnou úlohou regionálnej politiky vlády je zastaviť pokračujúci trend regionálnych disparít účelnou kombináciou centrálnych rozvojových impulzov a parciálnych politík samosprávnych krajov tak, aby bol podporený harmonický a trvalo udržateľný rozvoj na celom území Slovenskej republiky. Slovensko predložilo do Európskej komisie Národný strategický referenčný rámec na roky 2007 a 2013, ktorý má absolútne priamy súvis s riešením regionálnych rozdielov v rámci Slovenskej republiky a tiež riešenie rozdielov medzi regiónmi v rámci celej Európskej únie. Tento dokument stanovuje národné priority, ktoré budú financované zo štrukturálnych fondov a Kohézneho fondu v programovom období roku 2007 až roku 2013. K tomu je potrebné prirátať zdroje zo štátneho rozpočtu a vlastné zdroje konečných prijímateľov. Strategický cieľ Národného strategického referenčného rámca je výrazne zvýšiť do roku 2013 konkurencieschopnosť a výkonnosť regiónov a slovenskej ekonomiky a zamestnanosti pri rešpektovaní trvalo udržateľného rozvoja. Na Národný strategický referenčný rámec nadväzuje séria operačných programov, cez ktoré bude priamo zabezpečovaná implementácia projektov v regiónoch a obciach Slovenskej republiky. Treba uviesť, že absolútna väčšina vyčlenených finančných prostriedkov bude použitá pod cieľom, ktorý sa nazýva konvergencia a ide o územie 7 krajov s výnimkou kraja bratislavského, voči ktorému práve sa snažíme tieto regionálne disparity čo najviac vyrovnávať. Každý z uvedených operačných programov má svoj regionálny priemet, nielen regionálny operačný program. A tiež Európska komisia požaduje, aby v rámci operačných programov boli stanovené alokácie aj na úrovni tzv. NUTS2, kde ide o začlenenie a o členenie na západné Slovensko, stredné Slovensko a východné Slovensko v rámci cieľa konvergencie a tak, ako sme poznali členenie Slovenska pred rozdelením na 8 krajov. Na regionálne aspekty bude potrebné prihliadať aj v samotnej príprave implementačného mechanizmu. Realizácia operačných programov bude jednoznačne vyplývať a vplývať na znižovanie rozdielov jednak medzi regiónom Bratislavského kraja a zvyškom Slovenskej republiky a tiež medzi regiónmi navzájom v rámci spomínaného cieľa konvergencie a tiež medzi regiónmi NUTS2 na Slovensku a ostatnými regiónmi Európskej únie. Niet žiadnych pochýb o tom, že niekoľko tisíc projektov, ktoré sa budú v rámci zostávajúcich regiónov realizovať v období rokov 2007 až 2013, bude mať pozitívny dosah jednak na sociálno-               -ekonomický rozvoj a tiež na znižovanie regionálnych disparít. Riadiace orgány sa poučili z programového obdobia rokov 2004 a 2006 a kladú veľký dôraz na to, aby finančné prostriedky na podporu rozvoja regiónov mali synergický efekt. Nesmieme zabudnúť ani na tzv. európsku územnú spoluprácu, do ktorej spadá aj cezhraničná spolupráca. Na obdobie rokov 2007 až 2013 sú pripravené programové dokumenty na rozvoj cezhraničnej spolupráce a tým aj všetkých regiónov nachádzajúcich sa pozdĺž hraníc Slovenskej republiky. Ide o spoluprácu regiónov Slovenskej republiky s českými, poľskými, rakúskymi, maďarskými a, samozrejme, aj ukrajinskými prihraničnými regiónmi. K znižovaniu regionálnych disparít bude prispievať aj Program rozvoja vidieka Slovenskej republiky na programovacie obdobie 2007 a 2013, ktorý sa momentálne dopracúva. Tento zdôvodňuje nové priority rozvoja vidieka. Obsahuje 4 základné osi: zvýšenie konkurencieschopnosti sektoru poľnohospodárstva a lesného hospodárstva, zlepšenie životného prostredia krajiny, kvalita života vo vidieckych oblastiach a diverzifikácia vidieckeho hospodárstva a realizácia prístupu LEADER. Celkový objem finančných prostriedkov na roky 2007 až 2013 predstavuje vyše 2,5 mld. eur, z toho takmer 2 mld. eur príspevok z Európskeho poľnohospodárskeho fondu pre rozvoj vidieka a zvyšok približne 0,6 mld. eur predstavuje nárok, ktorým bude v budúcnosti zaťažený štátny rozpočet Slovenskej republiky. Vláda Slovenskej republiky rovnako v súlade s programovým vyhlásením vlády pripravuje novelizáciu zákona č. 503/2001 o podpore regionálneho rozvoja v znení zákona č. 351/2004 Z. z., ktorá predpokladá vytvorenie lepších legislatívnych podmienok pre rozvoj regiónov Slovenskej republiky. Potreba aktualizácie uvedeného zákona vzniká aj na základe nevyhnutnosti reflektovať nové zmeny v oblasti regionálnej politiky, ktoré reforma verejnej správy počas posledných rokov priniesla. Návrh zákona o podpore regionálneho rozvoja Slovenskej republiky musí byť zároveň v komplementárnom vzťahu k pripravovanému návrhu zákona o využívaní pomoci Európskych spoločenstiev podľa novoprijatých relevantných nariadení Európskych spoločenstiev a finančného rámca na obdobie rokov 2007 a 2013. Hlavnou úlohou novelizácie zákona č. 503/2001 o podpore regionálneho rozvoja Slovenskej republiky je ustanoviť podmienky podpory regionálneho rozvoja a pôsobnosť orgánov štátnej správy obcí a samosprávnych krajov na Slovensku. Nevyhnutné je predovšetkým stanoviť základné pojmy, hlavné ciele podpory regionálneho rozvoja, vymedziť základné programové dokumenty a pôsobnosť orgánov štátnej správy obcí a samosprávnych krajov pri podpore regionálneho rozvoja Slovenskej republiky. V rámci prípravy predmetného zákona bude medzi dôležité úlohy patriť aj potreba zadefinovania integrovanej siete regionálnych rozvojových agentúr, euroregionálnych a mikroregionálnych združení iných spôsobov vzájomnej spolupráce na regionálnej a lokálnej úrovni, napríklad tzv. tvorba klastrov, ako i aktivít v oblasti cezhraničnej spolupráce. Pokiaľ sa budú jednotlivé regióny Slovenskej republiky za účelom spolupráce prirodzeným spôsobom spájať a vytvárať tak priestor ku konkurencii, môže v intenciách trhového mechanizmu rásť aj ich rozvojový potenciál. Doplnkovými zdrojmi na finančné zabezpečenie podpory regionálneho rozvoja budú fondy Európskej únie, pričom prostriedky z fondov Európskej únie nesmú nahrádzať verejné alebo iné rovnocenné výdavky štátu. Osobitný zreteľ si vyžaduje potreba vytvorenia vhodných podmienok na územnú spoluprácu jednotlivých regiónov. Predmetný návrh zákona musí klásť dôraz nielen na regionálnu, ale aj na lokálnu úroveň. Bez previazanosti s vytváraním územnoplánovacích podkladov a územnoplánovacej dokumentácie či už na celoštátnej, regionálnej alebo lokálnej úrovni nie je možné vyhotoviť základné programové dokumenty vyšších územných celkov a obcí. Pán poslanec, myslím, že nám obom je jasné, že desiatky a stovky rokov tvoriace sa regionálne rozdiely sa budú odstraňovať postupne a verím, že aj vaším prístupom podobným, ako bolo položenie tejto otázky, prispejeme k tomu, aby sme spoločne tieto rozdiely čo najrýchlejšie odstránili, keďže je to v záujme nielen koalície a opozície, ale naozaj všetkých, všetkých občanov Slovenskej republiky. Ďakujem.